ועדת הכספים, כנסת 20, פרוטוקול מספר 119, 2015-10-26 12:00

משה גפני: אני מתכבד לפתוח את ישיבת ועדת הכספים.

גילה גמליאל: איזה כיף לחזור לכאן כשאתה היושב-ראש.

גילה גמליאל: איזו איכות לוועדה.

משה גפני: אני מחדש את ישיבת הוועדה.

משה גפני: בבוקר היה לנו דיון עם שר השיכון ועכשיו יש לנו דיון אתך.

משה גפני: אני מקדם בברכה את השרה גילה גמליאל.

משה גפני: אני שמח על שני דברים.

משה גפני: אני שמח על כך שגילה גמליאל שרה ושאני יושב-ראש הוועדה.

גילה גמליאל: חלמנו על זה כאן ביחד.

גילה גמליאל: כדאי לכם לחלום כאן בוועדה.

משה גפני: אני שמח על כך.

משה גפני: אני שמח גם שנמצאת כאן יושבת ראש הוועדה לקידום מעמד האישה, חברת הכנסת עאידה.

משה גפני: האמת היא שבחוק ההסדרים ותקציב, גברתי השרה, אנחנו בלחץ אטומי של זמן.

משה גפני: באמת.

משה גפני: אני לא זוכר מצב כזה.

משה גפני: פעם ועדת הכספים הייתה דנה על תקציב, הייתה דנה עליו חודשיים והיו דיונים.

משה גפני: אנחנו לא מורידים מאיכות הדיונים אפילו לא מילימטר, האוצר דווקא רצה שנוריד קצת מהאיכות, אבל אנחנו לא עושים זאת.

משה גפני: האוצר רוצה שלא נוסיף דברים שאנחנו מוסיפים כמו תמיד.

משה גפני: אגב, אנחנו הוספנו גם דבר שבסופו של דבר הממשלה לא הביאה אותו בחוק ההסדרים ואלה הטבות מס לישובים.

גילה גמליאל: מעולה.

משה גפני: אנחנו סבורים בוועדה, כל חברי הוועדה מימין ומשמאל, מכל הכיוונים, שאם לא נעביר את החוק הזה, בית המשפט העליון יפסול את הטבות המס לישובים אבל עקב בעיות שהיו כאן, זה כבר לא נמצא על סדר היום.

משה גפני: אתמול היה דיון אצל ראש הממשלה.

משה גפני: אני מקבל גיבוי מראש הממשלה ומשר האוצר ומשרים נוספים, אבל כרגע ה לא על סדר היום.

משה גפני: בקיצור, אנחנו בלחץ גדול של זמן.

משה גפני: אני שמח שאת כאן והבמה תעבור לרשותך.

משה גפני: אני רק מבקש לפני כן, אני רוצה שחברת הכנסת אעידה, יושבת ראש הוועדה לקידום מעמד האישה, תאמר מספר מלים.

עאידה תומא סלימאן: אני קודם כל מברכת על קיום הדיון הזה.

עאידה תומא סלימאן: אני חושבת שמציינים/מציינות את זה כשעה טובה והתקדמות בנושא של תקצוב מגדרי שלמרות שכולנו עדיין מדשדשים ולפעמים יש הרגשה שלא כולם מוכנים ומוכשרים ויש להם את היכולת לקדם את הנושא, אבל אני לא יכולה שלא לציין לשבח את עצם העובדה שכל הנושא - - -

משה גפני: הדיון הוא לא רק על זה.

משה גפני: הוא גם על המשרד.

עאידה תומא סלימאן: על המשרד, אבל גם וגם.

עאידה תומא סלימאן: מיד נדע במה יתמקד הדיון.

משה גפני: בכל.

גילה גמליאל: במה שנצטרך נעשה ישיבת המשך.

עאידה תומא סלימאן: יופי.

עאידה תומא סלימאן: עצם העובדה שהממשלה קיבלה בשנת 2014 החלטה לפעול לפי שיטת התקצוב המגדרי, כאשר כל משרד ממשלתי מחויב ב-2015 להגיש סקירה של עשרה אחוזים מהתקציב לפי פילוח מגדרי וסקירה מגדרית, וב-2016 ארבעים אחוזים.

עאידה תומא סלימאן: אני שמחה לדעת קודם כל שפעם ראשונה ב-2014 זה נעשה.

עאידה תומא סלימאן: בתקציב 2015 ו-2016 יש סקירה של תקצוב מגדרי לרוב משרדי הממשלה.

עאידה תומא סלימאן: ברוב המשרדים כן עמדו בזה והם כאילו עושים ניתוח או סקירה של ארבעים אחוזים אבל לצערי הרב אני חושבת שעדיין אנחנו רחוקים מקיום ההחלטה גם בתוכן שלה.

עאידה תומא סלימאן: צריך ללמוד איך להשתמש בכלי החשוב הזה שיכול להיות כלי שממנו אפשר ללמוד על הפערים שעדיין קיימים ואי השוויון הקיים על רקע מגדרי וממנו לגזור מדיניות חדשה ותיקונים של עוולות שקיימות בעניין של שוויון נשים.

עאידה תומא סלימאן: יש דוגמאות, אדוני היושב-ראש, שאפשר להבין ישר שנעשתה עבודה לצערי הרב, על ידי המשרדים והיא מאוד חפיפניקית ומאוד לא מעמיקה אלא רק כדי לצאת ידי חובה כאשר ניתוח התקציב המגדרי של המשרד עומד על כך שייתן לנו דוגמאות כמה נשים קיבלו תעודות זהות וכמה נשים קיבלו דרכונים לעומת גברים אבל זה לא ניתוח של ייצוג מגדרי וזה לא מקדם אותנו לשום מקום.

עאידה תומא סלימאן: אני מאוד מחכה לשמוע את הסקירה.

משה גפני: את מברכת את השרה.

עאידה תומא סלימאן: תמיד אני מברכת את השרה.

עאידה תומא סלימאן: היא כבר יודעת את זה.

עאידה תומא סלימאן: אני מברכת את השרה על עצם ההחלטה להקים את ועדת ההיגוי לתקצוב המגדרי ואני מאוד מקווה שהוועדה הזאת תיכנס לפעולה מידית כי היא נחוצה וההנחיות שלה והמעקב שלה מאוד נחוצים.

משה גפני: תודה.

משה גפני: גברתי השרה, הבמה לרשותך.

גילה גמליאל: קודם כל, תודה רבה לכבוד היושב-ראש.

גילה גמליאל: בהחלט לי זאת פעם ראשונה לבוא לכאן בתפקידי החדש כשאתה היושב-ראש וזה באמת מבחינתי כבוד גדול שאתה כאן.

גילה גמליאל: אני מכירה את עבודתך המאוד מבורכת בתחומים של ועדת הכספים ואני חושבת שהוועדה הייתה צמאה לחזרתך.

גילה גמליאל: טוב שאתה כאן.

גילה גמליאל: אני בהחלט מודה לחברי וחברות הכנסת שהגיעו לישיבה שלטעמי היא ישיבה מאוד חשובה.

גילה גמליאל: ברשותכם, אני רוצה לתת רקע כללי, באמת פעם ראשונה בתולדות מדינת ישראל שאנחנו מתמודדים עם תקציב מגדרי.

גילה גמליאל: אני רוצה לברך את יושבת ראש הוועדה לקידום מעמד האישה עאידה תומא סלימאן שמלווה אותי לאורך כל הדרך מהרגע שהיינו נחושות לכך שאנחנו הולכות להוביל את המהלך לאורך הדיונים בוועדת שרים לשוויון מגדרי, בהמשך גם לאותה סדנה שהובלנו עם אגף התקציבים והיום כאן בוועדה על מנת שנדאג שלעתיד לבוא הדיון בתקציב מגדרי יהיה בהחלט ברף המקסימלי אבל עדיין יש לנו דרך ארוכה כדי להגיע לשם.

גילה גמליאל: אני רוצה לברך את יעל מבורך, סגנית הממונה על התקציבים, שנמצאת אתנו והיא זאת שבעצם עמדה בראש הוועדה.

גילה גמליאל: רק הנחישות שלה, המקצועיות שלה, היכולת הפנומנלית שלה לעמוד אל מול כל הגורמים בחזית.

גילה גמליאל: היא עמדה בראש הוועדה שהוקמה ובהחלט צריך לברך אותך על כך שאת הובלת את המהלך.

<קריאה: אמרת שהיא עמדה בחזית?

גילה גמליאל: הייתי אומרת שזאת הייתה די חזית מול שאר הגורמים.

גילה גמליאל: זה לא היה כזה מובן מאליו.

גילה גמליאל: אני ליוויתי את המהלכים שלה מול אנשי אגף התקציבים להוביל את ההטמעה של חשיבה מגדרית.

גילה גמליאל: זה לא היה דבר של מה בכך ועל כך אני בהחלט רוצה לברך אותך.

גילה גמליאל: לפחות מהניסיון החווייתי שלי, האישי מול עבודתך, אני בהחלט מברכת עליה.

גילה גמליאל: את סייעת בידינו רבות להוציא את הדברים אל הפועל.

גילה גמליאל: יש דבר נוסף שלי מאוד חשוב לציין אותו עת אנחנו באים לדבר על תקציב מגדרי.

גילה גמליאל: ראשית, אני רוצה לציין את יושבת ראש הוועדה לקידום מעמד האישה הקודמת, חברת הכנסת עליזה לביא שלא נמצאת כאן.

גילה גמליאל: גם היא ליוותה אותנו בכל התהליך יחד עם יושבת ראש הוועדה הנוכחית.

גילה גמליאל: יש חברות כנסת נוספות, ביניהן חברת הכנסת מרב מיכאלי שגם היא הייתה לאורך כל הדרך בפעילות טרם ההגעה לשלב הביצוע והייתה עוד בשלב הראשוני של הקמת הוועדה.

גילה גמליאל: זה לא היה תהליך פשוט כי כבר מעל עשור מדברים על זה אבל בשעה טובה הממשלה, בשנת 2014, קיבלה את ההחלטה על הקמת הוועדה וההחלטות שהתקבלו בין היתר הן שבפעם הראשונה אנחנו מתחילים תקציב עם תפיסה מגדרית.

גילה גמליאל: כבוד היושב-ראש, ההחלטה אמרה שאנחנו נוביל את זה במספר שלבים.

גילה גמליאל: כלומר, לשנת 2015 היו אמורים להיות מוצגים רק עשרה אחוזים מהתקציב אבל מפאת העובדה שלא היה תקציב 2015 שעמד בזכות עצמו אלא התקציב הוא דו שנתי, כולל 2016, המשרדים השונים היו אמורים להציג ארבעים אחוזים מהתקציב שלהם כתקציב מגדרי.

גילה גמליאל: עדיין יש חריקות, חלקן טכניות, חלקן מהותיות, שאנחנו נתייחס אליהן לאחר שהוועדה שהוקמה על פי חוק, ועדת המעקב - שמורכבת מרואת חשבון איריס שטרק כנציגת ציבור, מיעל, ממנכ"ל משרדי, מנכ"לית משרד נגב וגליל ועוד נציגה מטעם הרשות לקידום מעמד האישה - שתפקידה יהיה לנתח את התקציב המגדרי שהוגש וללוות את השינויים המתבקשים על מנת ליצור מציאות חדשה לקראת התקציב בשנת 2017.

גילה גמליאל: כמובן תפקידה לסייע בכך שהתקציב לשנים הבאות יהיה הרבה יותר נכון מבחינת התקציב המגדרי תוך מגמה שבשנת 2018 אנחנו נהיה בסיטואציה בה יהיו לנו מאה אחוזים של תקציב מגדרי.

גילה גמליאל: כשאני מסתכלת על זה, אני אומרת שהדרישה שלי ממשרדי הייתה כבר בשנת התקציב הנוכחית להוות מודל של מאה אחוזים תקציב מגדרי ולהציג אותו.

גילה גמליאל: זה בעצם מה שאנחנו נרצה להציג כאן בישיבה הזאת.

גילה גמליאל: כמובן אני רוצה לברך גם את מרכז אדוה שליווה אותנו לאורך כל השנים וגם במהלך היישום של ההחלטה הלכה למעשה.

גילה גמליאל: אני באמת שמחה שניתנה לי הזכות להוביל את זה כך שזה גם ימומש בתקציב הנוכחי.

גילה גמליאל: עדיין יש חריקות, אבל בכל דבר שהוא חדש יש גם מה לשפר.

גילה גמליאל: בהחלט אנחנו נראה היום חלק מהמגמות אותן נבחן לעתיד לבוא.

גילה גמליאל: באופן כללי יש הרבה מדינות במדינות ה-OECD שמובילות את הנושא של תקציב מגדרי ואנחנו הולכים להיות חלק מהמילייה וזה באמת מבורך.

גילה גמליאל: דיברנו באופן כללי על רוב הדברים.

גילה גמליאל: מה שצריך עכשיו זה לדבר על המגמות הבולטות.

גילה גמליאל: הרעיון בכללותו הוא באמת לבחון לאן הולך הכסף.

גילה גמליאל: אם אנחנו מדברים על שוויון כמשרד לשוויון חברתי, הפן של הקצאת המשאבים הוא חלק מהדברים המאוד משמעותיים על מנת ליצור שוויון.

גילה גמליאל: כספים, לאן שהם מתועלים לפי סדר עדיפות, בסופו של תהליך יכולים להוביל למצב הרבה יותר שפיר.

גילה גמליאל: אנחנו בשלב הראשוני, היום רק נציג תמונת מצב.

גילה גמליאל: זה מה שקורה, זה המצב.

גילה גמליאל: לעתיד לבוא, בתקציב שאנחנו נציג כאן, כבוד היושב-ראש, ב-2017, אנחנו נרצה גם להראות לכם איך אנחנו רואים את שינויי המגמה.

גילה גמליאל: יש כמה דברים שנבחנים מבחינתנו במהותם של תקציבים מגדריים, כמה עובדות וכמה עובדים יש משרד, כמה בכירות לעומת כמה בכירים, כמה נשים מרוויחות וכמה גברים, כמה נשים בעצם מצליחות ליהנות מתקציב המדינה ואנחנו נעבור למגמות הבולטות שבחנו אותן.

גילה גמליאל: עדיין מפאת העובדה שההליך הבירוקרטי של הקמת ועדת המעקב הסתיים וועדת המעקב תתכנס בקרוב – הפגישה מתקיימת מחר - ולכן רק אז נוכל לתת נתונים שהם יותר בפרספקטיבה גורפת של מסקנות על כל אחד מהמשרדים השונים.

גילה גמליאל: אנחנו נציג באופן כללי מגמות בולטות ואנחנו נעשה כמובן ישיבות נוספות בעניין הזה.

גילה גמליאל: פערי השכר בין נשים לגברים.

גילה גמליאל: זה לא דבר שלצערי אנחנו מופתעות ממנו.

גילה גמליאל: ההבדל הוא שהיום אלה לא הדברים שארגוני נשים צריכות לבוא ולחפש היכן הבעיות אלא היום בפעם הראשונה דברים מוצגים על השולחן מהמשרדים השונים שיבואו להראות בדיוק את תמונת המצב הקיימת שנכון להיום היא תמונת מצב עדיין לא מספיק טובה והייתי אומרת שבחלקה אפילו גרועה, כך שיהיה לנו יותר קל לשים את האצבע כאשר הבעיה ידועה.

באסל גטאס: זה מתייחס לממוצע?

גילה גמליאל: לממוצע.

באסל גטאס: לא לנשים וגברים באותו תפקיד.

גילה גמליאל: לממוצע במשרדים.

גילה גמליאל: אנחנו גם נראה את הבעייתיות שקיימת בפן של תפקידי הניהול והתפקידים הבכירים.

באסל גטאס: אישה או גבר במשרדי הממשלה, אם הם לוקחים את אותו תקן, יש פערי שכר?

גילה גמליאל: בוודאי.

גילה גמליאל: יש פערי שכר.

משה גפני: על זה מדובר.

גילה גמליאל: נסביר את זה.

באסל גטאס: חשבתי שזה מתאר את הממוצע.

גילה גמליאל: לא.

גילה גמליאל: הנתונים שמוצגים עכשיו הם אכן ממוצע של שכר באופן כללי במשרדים אבל - - -

משה גפני: יש תקנים.

משה גפני: אחד מול אחת.

גילה גמליאל: יש גם אחד מול אחת.

גילה גמליאל: יש גם וגם.

משה גפני: מה זה המשרד לביטחון פנים?

גילה גמליאל: תכף נגיע לזה.

גילה גמליאל: אנחנו נדבר על מספר מגמות בולטות.

גילה גמליאל: בשלב ראשון אלה פערי שכר בין גברים לנשים.

גילה גמליאל: אנחנו לא מופתעים מהנתון הזה.

גילה גמליאל: אלה נתונים שזועקים לשמים ממספר היבטים.

גילה גמליאל: היבט אחד הוא אכן בהיבט של המשכורות באופן ממוצע כללי וגם פערי השכר בין עובדים לעובדות באותו תפקיד שקיימים בהיבטים האלה.

גילה גמליאל: דבר נוסף הוא עקומת המספריים.

גילה גמליאל: אנחנו רואים שככל שאנחנו עולים יותר בדרגות הניהול, אז המגמה משתנה.

גילה גמליאל: כלומר, יש יותר עובדות באופן כללי במגזר הציבורי אבל כשאנחנו מגיעים לתפקידים בכירים, זה משתנה, המספר של הגברים עולה והמספר של הנשים הולך ויורד.

גילה גמליאל: יש לנו משרדים שכן, הקצאת הכספים, אם מסתכלים, אומרים אכן יותר תקציבים מתועלים עבור נשים אבל זה לאו דווקא בהכרח מגמה חיובית כי זה אומר על מצבן העגום של הנשים שהן יותר נזקקות מהבחינה של המשאבים.

גילה גמליאל: אלה פחות או יותר שלושת המגמות הבולטות.

גילה גמליאל: אני מאמינה שלאחר עבודה יותר מקיפה ויסודית שוועדת המעקב תעשה, ואולי שנציג כאן או בוועדה לקידום מעמד האישה או בשתי הוועדות את מסקנותיה כאשר יהיו, נוכל לראות כיצד נקבל גם את הסיעור מוחות שלכם לשינוי המגמות המדוברות שבעיני הן מגמות לא טובות.

גילה גמליאל: כשאנחנו מסתכלים, כמעט בכל משרדי הממשלה אנחנו רואים פערי שכר בין נשים לגברים.

גילה גמליאל: אני חייבת לציין שעל הנתון הזה אני מכנסת את ועדת השרים לשוויון מגדרי על מנת לדון בדיוק בנושא של פערי השכר מול נשים וגברים במגזר הציבורי.

איתן ברושי: מה קורה בשלטון המקומי?

גילה גמליאל: זה קיים בכל המקומות.

גילה גמליאל: בשלטון המקומי יש בעיות הרבה יותר חמורות ואנחנו ניגע בהן בשיח נפרד.

גילה גמליאל: ברוב המקרים השכר הממוצע של נשים הוא הרבה יותר נמוך.

גילה גמליאל: אנחנו ניקח דוגמאות כמו משרד התשתיות והאנרגיה.

גילה גמליאל: אנחנו רואים שאם גברים משתכרים בממוצע 17,800 שקלים, נשים משתכרות 12 אלף שקלים בלבד.

גילה גמליאל: במשרד להגנת הסביבה גברים משתכרים 16,927 שקלים ונשים משתכרות 12,804 שקלים.

גילה גמליאל: גם במשרד שלי, המשרד לשוויון חברתי, ראינו את הנתונים האלה והם ייראו בהמשך.

<קריאה: אפשר לכם את זה כשערורייה.

גילה גמליאל: זאת לא שערורייה.

גילה גמליאל: זאת קטסטרופה שאנחנו צריכים לשנות אותה ואנחנו ביחד נעשה את זה.

גילה גמליאל: זה בדיוק הרעיון של להוביל את התקציב המגדרי.

גילה גמליאל: תקציב מגדרי נועד בדיוק בשביל זה.

גילה גמליאל: פעם ראשונה משרד בעצמו מציב את הדברים על השולחן.

גילה גמליאל: בלב הבא הוא צריך להתמודד עם שינויי המגמה לקראת התקציב הבא.

גילה גמליאל: יש ועדת מעקב שהולכת ללוות כל משרד ומשרד על השלכותיו המגדריות על מנת להוביל את השינויים האלה.

גילה גמליאל: היום אנחנו נמצאים בשלב הראשון כאשר השלב הראשון הוא להתמודד עם זה שממפים לנו את הנושאים.

גילה גמליאל: את השינויים והמגמות, אנחנו ננהל כאן שיחות על מנת לראות איך אפשר לשפר ולתקן.

גילה גמליאל: נושא פערי השכר הולך כבר ישירות לישיבה של ועדת שרים לשוויון מגדרי על מנת לראות שם איפה אנחנו שמים את הדגש לקדם את זה.

גילה גמליאל: עאידה כמובן נמצאת אתי יד ביד ומלווה אתי את כל התהליך לאורך כל הדרך.

באסל גטאס: בדקתם מה המצב בכנסת?

גילה גמליאל: תכף נראה בכל הנתונים שיוצגו.

גילה גמליאל: ממה שאנחנו בדקנו, אנחנו הבאנו לכאן סקירה ראשונית של הבנת התקציב המגדרי והמגמות.

משה גפני: למה במשרד לביטחון פנים זה כמעט שווה?

גילה גמליאל: זאת שאלה יפה.

משה גפני: במה הוא שונה ממשרדים אחרים?

גילה גמליאל: זאת שאלה יפה שוועדת המעקב תנתח לעומק.

איתן ברושי: במלחמה, כשמספר הגברים נמוך, זה קרוב לנשים.

איתן ברושי: כך אומרים המספרים.

עאידה תומא סלימאן: פערי השכר בשנתיים האחרונות, לא בגלל הנשים עלו אלא בגלל שהגברים ירדו.

גילה גמליאל: כן.

גילה גמליאל: רואים את זה כאן מאוד בוטה.

משה גפני: אבל יש כאן פער גדול מול כל האחרים, במאות אחוזים.

גילה גמליאל: כן, אבל אנחנו גם רואים באופן בוטה שהשכר של הגברים יחסית הוא נמוך ביחס לגברים אחרים בתפקידים אחרים.

גילה גמליאל: גם כאן זה מראה שכאשר שכרם של הגברים הוא נמוך, זה כביכול מסייע להעלאה במקצת של שכר הנשים.

גילה גמליאל: אלה ניתוחים שבהחלט ועדת המעקב תיתן את דעתה מבחינתנו.

גילה גמליאל: הדוגמאות האלה מראות את אותה מגמה שלצערנו חוזרת לאורך כל הדרך.

גילה גמליאל: על כן אנחנו נדאג לנסות ולפתור את הסוגיה הזאת.

גילה גמליאל: אנחנו כבר פנינו לנציבות שירות המדינה ודרשנו ממנה לבטל את כל הניתוח לקראת ועדת השרים בנושא ונקווה שזה באמת יקבל את הביטוי.

גילה גמליאל: מגמה נוספת שדיברנו עליה היא עקומת המספריים.

גילה גמליאל: יש יותר נשים מגברים שעובדות במגזר הציבורי אבל ככל שעולים בסולם ההיררכי ובדרגות השכר, היחס שלנו לצערנו מתהפך.

משה גפני: פעם זה לא היה כך.

משה גפני: זה היה בעקבות החוק להעדפה מתקנת לנשים.

משה גפני: החוק שינה את המצב.

משה גפני: זה לא היה לפני כן.

משה גפני: לפני כן היו יותר גברים מנשים.

גילה גמליאל: גם עכשיו אלה יותר גברים מנשים.

משה גפני: היו יותר גברים גם בדרגות הנמוכות.

משה גפני: זה חוק שקידם את הנשים.

משה גפני: זה היה חוק להעדפה מתקנת אבל הוא לא שינה את מספר הנשים בדרג הבכיר.

גילה גמליאל: אנחנו צריכים וצריכות לראות איך אנחנו יוצרים סיטואציה שבה יחס הדרג ההיררכי גם כן יקבל את הביטוי שלו ביחס למספרים של העובדים והעובדות.

גילה גמליאל: לצערנו אנחנו רואים את זה בכל ההיבטים כולל במוסדות להשכלה גבוהה ואנחנו רואים את זה כמעט בכל מקום.

גילה גמליאל: ניקח את התארים לדוגמה.

גילה גמליאל: נשים בתואר ראשון, שני ושלישי וגם בקרב מסיימי הדוקטורט, הן יותר נשים מאשר גברים.

גילה גמליאל: הנתונים הם נתונים מבורכים.

גילה גמליאל: יחד עם זאת אנחנו רואים את הבעיה של מיעוט של נשים בסגל הבכיר באוניברסיטאות כאשר יש רק 29 אחוזים נשים.

גילה גמליאל: אז אנחנו מבינים שבהחלט יש כאן מצוקה מאוד כבדה.

גילה גמליאל: אני העליתי את זה גם אתמול בפני יושבת ראש ה-ות"ת בדיון שהיה לקראת פתיחת שנת הלימודים האקדמית וקבענו להיפגש על מנת לפתור את הסוגיה.

גילה גמליאל: אני רוצה לומר בעניין הזה מספר דברים.

גילה גמליאל: בעבר, עת כיהנתי כיושבת ראש הוועדה לקידום מעמד האישה, אנחנו דאגנו למחקר בדיוק בנושא הזה.

גילה גמליאל: זה אומר שזה כבר כמעט עשור, כבוד היושב-ראש, ושום דבר לא משתנה.

גילה גמליאל: לא, סליחה, עת הייתי סגנית שר במשרד ראש הממשלה, לפני חמש שנים בערך.

גילה גמליאל: המחקר העיד על כך שיש מצוקה לנשים שדורשים מהן, על מנת לקבל את התואר פרופסור, לצאת לשנה שלמה לפוסט דוקטורט בחוץ לארץ.

גילה גמליאל: בדיוק בחתך הגילאים שהן מסיימות את הדוקטורט, מקימות משפחה, זה לא השלב שבו הבן זוג תמיד יכול לאפשר לעצמו או רוצה או מעוניין או מפרגן לעזוב הכול למשך שנה תמימה ולנסוע לחוץ לארץ.

גילה גמליאל: אני הצגתי את זה אתמול ואמרתי שזה גם חלק מבריחת המוחות.

גילה גמליאל: אחרי שהשקענו בהן כל כך הרבה שנים, מבקשים מהן לעזוב לחוץ לארץ למשך שנה שלמה.

גילה גמליאל: תראו, יש מקצועות שאין מה לעשות וזה מחויב המציאות וצריך לעבור את אותו ניסיון חווייתי של פרק זמן של שנה, מקצועות שאי אפשר לעשות גיחות לחוץ לארץ על מנת לעשות נניח איזה ניתוח מחקרי אם הוא בהיבטים טכניים.

מיקי לוי: אני מבין שאת בעד אקדמאים גברתי השרה.

מיקי לוי: הייתי מאוד שמח לשמוע את דעתך בנוגע - - -

גילה גמליאל: עדיין הדיון לא פתוח לשאלות.

מיקי לוי: מה דעתך?

מיקי לוי: מה את מתכוונת לעשות במגמה של האוצר?

מיקי לוי: אנחנו נתנו הוראת שעה - כאשר הקופה הציבורית הייתה בגירעון עצום – לתואר שני לקיזוז הנקודות למשך שנתיים או שלוש שנים, אם אני לא טועה.

גילה גמליאל: אני דאגתי שזאת תהיה הוראת שעה.

גילה גמליאל: אתם רציתם את זה בכלל.

מיקי לוי: עכשיו רוצים להאריך אותה עד 2030.

מיקי לוי: פיסקלי לחלוטין.

מיקי לוי: הוכחתם שיש כסף, אתם מפזרים לכל העולם כסף, ואני רואה את זה.

מיקי לוי: יש כסף.

מיקי לוי: כל הזמן אומרים יש כסף.

מיקי לוי: אני הייתי רוצה לדעת ממך מה את מתכוונת לעשות לטובת הנקודות לתואר שני.

גילה גמליאל: זה לא רלוונטי לדיון.

גילה גמליאל: אני זאת שבזכותי בשעה טובה עברה הוראת שעה ולא חוק.

גילה גמליאל: עצרתי אתכם מנגד ואני שמחה על כך.

מיקי לוי: לא חשבתי שתזכרי את זה.

גילה גמליאל: מסתבר שבגילי יש לי זיכרון.

גילה גמליאל: חברי חבר הכנסת מיקי לוי, אני שמחה שלומדים עם השנים.

גילה גמליאל: זה חלק מהניסיון.

משה גפני: מה את מציעה לי לעשות עכשיו?

משה גפני: זה נמצא כאן על השולחן.

גילה גמליאל: אני מציעה לך לבטל את הוראת השעה ולהחזיר את הכספים לסטודנטים.

מיקי לוי: אני מאוד שמח על ההצהרה הזאת.

מיקי לוי: אנשי האוצר, אני מפרגן לכם.

מיקי לוי: אנחנו לא ניתן לכם להוריד את זה.

מיקי לוי: זה פיסקלי לחלוטין.

גילה גמליאל: אני אסביר לך משהו.

גילה גמליאל: אני אומרת דבר פשוט.

גילה גמליאל: לוועדת הכספים יש אפשרויות לשנות, משאירים לכם מרחב תמרון וזה חלק מהדברים שאני בהחלט חושבת שצריך להיות במרחב התמרון אבל זאת שאלת אגב והיא לא ממש נוגעת לעצם העניין.

באסל גטאס: רכזת הקואליציה.

גילה גמליאל: ראית מה זה?

גילה גמליאל: מי בכלל ריכז את הקואליציה?

גילה גמליאל: מיקי.

גילה גמליאל: אני אומרת שאם אנחנו חוזרים לעקומת המספריים, אנחנו מבינים שאותו מחקר העיד על כך שהפוסט דוקטורט הוא הכשל.

גילה גמליאל: אנחנו צריכות לשים את הדגש שוב לגבי הנתון הספציפי הזה.

גילה גמליאל: התקיימה בזמנו ועדה בראשות נשיאת אוניברסיטת בן גוריון ושם התקבלו מסקנות.

גילה גמליאל: כבוד יושבת ראש הוועדה, הנה חלק מהדברים שאנחנו רואים במגמות שאנחנו יכולים לבצע את השינויים שלהם ושבהחלט יש לך מקום לכנס שוב את הוועדה לקידום מעמד האישה ולדרוש את המסקנות של אותה ועדה שהתכנסה הכיצד משרד החינוך מימש הלכה למעשה, איך השינויים האלה, כי אנחנו לא רואים כאן עדיין בעקומת המספריים שום שינוי שמקבל את ביטויו בנושא הזה של ההשכלה הגבוהה.

גילה גמליאל: אם תרצי, אני גם אשמח לבוא ולקחת חלק בנושא הזה כי הוא מאוד משמעותי.

גילה גמליאל: אם תחליטי שעדיף שאנחנו נקיים את זה בוועדת שרים לשוויון מגדרי, מה שנחליט ביחד על מנת לפתור את הבעיות.

גילה גמליאל: כאשר אנחנו מציפים את הבעיות בתקציב המגדרי, אנחנו ניתן לזה את המענה בסופו של תהליך על ידי כל הכלים שעומדים לרשותנו.

גילה גמליאל: כאשר אנחנו רואים את עלויות השכר בעקומת המספריים הבאנו דוגמה של משק המים.

גילה גמליאל: אנחנו רואים איך הפער הוא פער הולך ומתרחב במשק המים.

גילה גמליאל: יש לכם גם את הנתונים שאמרת קודם, שבמקומות שלא ממש נותנים את הדעת, בהחלט המגמות יכולות להתהפך לחלוטין.

גילה גמליאל: במשק המים יש רוב של 57 אחוזים גברים לעומת 43 אחוזי נשים וכאן בהוצאות השכר אנחנו רואים אפילו את הפער מתרחב וכאשר יש רוב גברים, אפילו השכר מתעצם, 68 אחוזים מתקציב השכר עובר באופן כללי לגברים ולא לנשים, 32 אחוזים בלבד למשכורות של הנשים.

עאידה תומא סלימאן: השאלה אם יכולים לטעון שחלק מהפער הזה, אם הוא במספרים כאלה, טמון בכך שיותר גברים - - -

גילה גמליאל: לא.

גילה גמליאל: רואים את עלות השכר.

גילה גמליאל: תסתכלי על עלות השכר הממוצעת.

גילה גמליאל: גברים, 26 אלף שקלים לעומת נשים עם 16 אלף שקלים.

עאידה תומא סלימאן: נכון.

עבד אל חכים חאג' יחיא: ההשוואה היא באותו תפקיד כי מנהל לא יכול לקבל שכר כמו המזכירה.

עאידה תומא סלימאן: נכון.

עאידה תומא סלימאן: את זה רציתי לומר.

גילה גמליאל: אנחנו כרגע הסתכלנו על השכר הממוצע.

גילה גמליאל: הדרישה גם כן היא לראות בין אותם שני תפקידים.

עאידה תומא סלימאן: הדרגות.

עאידה תומא סלימאן: אותן דרגות.

גילה גמליאל: מכיוון שבדברים כאלה נכנסים ניואנסים של שעות נוספות וכולי, דרשנו את זה עכשיו מנציבות שירות המדינה, שהם יציגו לנו את זה.

רויטל סויד: יכולה להיות סיטואציה בה גבר ואישה עושים בדיוק את אותו התפקיד אבל מקבלים שכר שונה.

גילה גמליאל: בוודאי.

עאידה תומא סלימאן: בטוח.

עבד אל חכים חאג' יחיא: את זה אנחנו רוצים לראות כי ממוצע יכול להיות גם מנהל לעומת מזכירה.

משה גפני: אם אפשר גברתי השרה וחברי הכנסת, אני אומר בוודאות כי בדקתי את זה לפני הרבה שנים - - -

איתן ברושי: יש בטח עוד נושאים על סדר היום.

משה גפני: בדיוק.

גילה גמליאל: אבל זאת הערה חשובה.

משה גפני: זה ברור לחלוטין שיש פערי שכר וטוב שאתם בודקים גם את הנושא הפרטני.

משה גפני: ברור לחלוטין שיש פערי שכר מאוד משמעותיים בין גברים לנשים גם בממוצע, גם באותו תפקיד וגם בדברים שהם לכאורה לא יכולים לקרות אבל הם קורים במדינת ישראל כל השנים.

משה גפני: השאלה המרכזית היא איך מתמודדים עם זה, אבל הנתונים כבר ברורים ואת לא צריכה להציג עוד נתונים.

משה גפני: זה ברור לחלוטין.

משה גפני: זאת תמונת המצב.

משה גפני: השאלה מה עושים עם זה.

גילה גמליאל: מה שאני אמרתי שצריך לעשות, זה דבר פשוט.

גילה גמליאל: כשאנחנו מציפים דברים על השולחן, אנחנו צריכים להשתמש בכלים שעומדים לרשותנו גם ככנסת ישראל, כגוף המפקח והמבקר, וגם בממשלה בצד האופרטיבי.

גילה גמליאל: לפערי השכר, ראשית, נציבות שירות המדינה כפי שאמרתי תבוא אלינו לוועדת השרים.

גילה גמליאל: לגבי הנושא של כל הפרטנות שהם יעבירו אלינו, אנחנו נדאג לקדם.

גילה גמליאל: לגבי עקומת המספריים, ברגע שוועדת המעקב תיתן לנו את הפירוט כמו שעשינו אותו עכשיו במשק המים ובמועצה להשכלה גבוהה, אנחנו נצטרך כאן לעבוד בצורה שיטתית.

גילה גמליאל: האחד, גם לקדם את הדברים עליהם דיברנו כי כבר קמו ועדות ונעשו כל הדברים האלה, ולכן צריך לבוא ולתרגם אותם.

גילה גמליאל: איך מתרגמים אותם?

גילה גמליאל: אפשר כמו שאמרתי.

משה גפני: נורא פשוט.

גילה גמליאל: תגיד מה.

משה גפני: נורא פשוט.

עאידה תומא סלימאן: אז למה לא נעשה עד עכשיו?

משה גפני: כי לא נעשה, כי גם עכשיו לא נצליח לעשות את זה.

משה גפני: הדבר הפשוט שצריך לעשות זה להכין חוק שאומר שאין להפלות אישה לעומת גבר.

<קריאה: יש חוק.

משה גפני: אין חוק.

<קריאה: יש חוק שלא מיישמים אותו.

משה גפני: איפה?

משה גפני: תראה לי את החוק הזה.

גילה גמליאל: החוק קיים.

גילה גמליאל: יש חוק שכר שווה.

גילה גמליאל: הבעיה היא באכיפה שלו הפתלתלה.

משה גפני: אין חוק כזה שידבר בעברית פשוטה ושאישה, ברגע שהחוק הזה יעבור - הוא לא יעבור – האישה הראשונה הולכת לבג"ץ על זה.

גילה גמליאל: החוק הזה קיים.

משה גפני: אם יש חוק, למה לא הלכו לבג"ץ?

עאידה תומא סלימאן: בגלל שהפער הזה נוצר לא בשכר הבסיסי - - -

משה גפני: באותו תפקיד, עם אותם כישורים.

עאידה תומא סלימאן: הפער נוצר בגלל שעות נוספות ובגלל החזקת רכב וכל מיני הטבות.

עאידה תומא סלימאן: לכן אי אפשר לתקוף אותו.

משה גפני: גברתי השרה, ועדת הכספים, כל עוד אני היושב-ראש שלה, אם תבואו ותגידי שאת רוצה לתקן את החוק או לעשות משהו בעניין החקיקתי, אני חושב שיהיה כאן קונצנזוס כדי לקדם את זה.

רויטל סויד: אם יש דוגמאות ספציפיות, אנחנו נעתור לבג"ץ.

משה גפני: היא אומרת שהיה בג"ץ אבל הוא לא עבר.

משה גפני: אני מדבר על המגזר הממשלתי.

משה גפני: במגזר הפרטי, זה משהו אחר.

באסל גטאס: אדוני, כל זמן שהחברה האנושית היא חברה גברית ויחסי הכוח בין גברים לנשים הם כאלה, זה המצב וכך זה יהיה.

משה גפני: חבר הכנסת באסל גטאס, אל תתייאש.

משה גפני: אני לא מתייאש.

גילה גמליאל: גם אני לא.

גילה גמליאל: עשינו לכם את עקומות המספריים כדי להראות איך זה הולך ומידרדר במקומות מסוימים כאן אנחנו רואים שבמשק המים האחוז הפך להיות 68 אחוזי גברים.

גילה גמליאל: כשאנחנו מדברים בהיבט של משרד ראש הממשלה לדוגמה, שם יש רוב של נשים, אנחנו רואים דרגי ניהול בכיר, 73 אחוזים גברים ו-27 אחוזים נשים.

גילה גמליאל: שוב, אנחנו רואים את אותה מצוקה זועקת לשמים.

גילה גמליאל: נעבור לנתונים הכספיים לדוגמה.

גילה גמליאל: כמו שאמרתי בתחילת דבריי, גם כשאנחנו רואים במשרדים מסוימים שנשים מקבלות יותר סיוע, כלומר, מתקציב המשרד יותר כסף כביכול מגיע לנשים, זה לאו דווקא מעיד על כך שמצבן של הנשים הוא מצב טוב.

גילה גמליאל: אנחנו רואים את הסיוע לשכר דירה, כדוגמה.

גילה גמליאל: נכון לשנת 2015, סך הסיוע עמד על מיליארד וחצי שקלים לכולם.

גילה גמליאל: אנחנו רואים את הפילוח ורואים שנשים מקבלות כמעט מחצית מהסכום.

גילה גמליאל: מה זה אומר?

גילה גמליאל: שמצבן שפיר יותר?

גילה גמליאל: לא.

גילה גמליאל: הן פשוט נזקקות יותר לסיוע בשכר דירה.

גילה גמליאל: לצערנו אנחנו רואים את זה גם בנושא של עמידר.

גילה גמליאל: אנחנו רואים נשים יחידות, מחצית מהדיור הציבורי מגיע לפתחן ואנחנו רואים שהמצב הזה בהחלט מעיד על מצבן הקשה.

גילה גמליאל: עת הקמנו את ועדת המעקב פניתי כדי לפתור את כל הנושא הזה של להיכנס ממש לכל נבכי הבעייתיות ולראות איך אפשר והיכן צריך לתעל משאבים גם במקומות כאלה על מנת שאנחנו נראה יותר צמצום של נשים שמקבלות סיוע בשכר דירה כי מצבן שפיר יותר, נראה יותר מצבים שיהיו במגמת שוויון גם בנזקקות ולא רק במגמת ההצלחה כך שהנשים יקבלו פחות מתוך ראייה שמצבן של הנשים שפיר יותר.

גילה גמליאל: נעבור למשרד שלנו.

גילה גמליאל: קודם כל, בפעם הראשונה בשעה טובה יש משרד לשוויון חברתי.

גילה גמליאל: המשרד לשוויון חברתי בעצם החל מהמשרד בסיס של המשרד לאזרחים ותיקים.

גילה גמליאל: הוספנו נדבך של שילוב בין דורי של מרכיב הצעירים, האוכלוסייה הצעירה בישראל, את המיעוטים ושוויון מגדרי.

גילה גמליאל: הפלטפורמה הזאת עם פרויקט ישראל דיגיטלית מוביל היום למשרד הרבה יותר גדול.

גילה גמליאל: במשרד קודם היה סכום של 49 מיליון שקלים בסיס תקציב והיום התקציב הוא עם 450 מיליון שקלים בסיס תקציב.

גילה גמליאל: למשרד יש פוטנציאל מינוף מאוד גבוה להרבה מאוד מיזמים אבל כאן הבנתי שתהיה ישיבה אחרת בה יוצג התקציב עצמו.

גילה גמליאל: אני מבינה שביקשתם לשמוע רק על הנושא המגדרי של המשרד.

<קריאה: את לא הולכת להציג את תקציב המשרד?

גילה גמליאל: אנחנו נראה את התקציב המגדרי של המשרד.

גילה גמליאל: כשנצטרך להגיש את התקציב עצמו, נגיש את התקציב עצמו.

גילה גמליאל: גם במשרד לשוויון חברתי יש פערי שכר בין נשים לגברים, אמנם יחסית הוא נמוך אבל הוא עדיין משמעותי בעינינו.

גילה גמליאל: שכר הנשים ביחס לגברים, השכר הממוצע הוא 77 אחוזים באופן כללי.

גילה גמליאל: שכר הגברים הוא 14,658 שקלים לעומת שכר נשים שהוא 11,335 שקלים.

גילה גמליאל: גם את הפער הזה התבקשו אצלי במשרד לבחון לעומקם של דברים ולראות ממש.

גילה גמליאל: אצלנו זה יותר קל כי אין לי הרבה עובדים כמו בשאר המשרדים ולכן אולי אצלנו יתגלה הסוד המהותי והמשמעותי ממה נובעות אותן דרישות לשכר אחר מצד המשרד.

גילה גמליאל: זה דבר שאני בהחלט אוכל לבחון אותו בוועדת המעקב ולתת את המענה במידי.

גילה גמליאל: מבדיקה ראשונית את הגורמים לפערי שכר נראה שהפער העיקרי בין קבוצת נשים לגברים נובע מאופי סוג החוזה.

גילה גמליאל: מרבית הנשים מועסקות במסלול דירוג דרגה ששכרו נמוך ממסלול של שכר כולל.

גילה גמליאל: כבר כאן זה נותן לנו פתח בבדיקה ראשונית מטעם המשרד לבחון האם יש איזושהי מדיניות מצד הנציבות שכאשר באים לחתום על חוזה העסקה של נשים וגברים, יש מסלולים שונים שעלולים כאן אולי להיות הכשל בסוגיית פערי השכר.

גילה גמליאל: דבר נוסף שאנחנו רואים זה שככל שעולים בפירמידת הדרגות, פשוט יש יותר גברים מנשים.

גילה גמליאל: זה חלק מהבעייתיות שעומדת בפני עצמה רוב הגברים נמצאים, כמו שאמרנו, בחוזה כולל וזה מעלה להם משמעותית את שכר הברוטו.

גילה גמליאל: אנחנו צריכים לבחון מה זה אומר מבחינתנו שכר כולל לעומת שכר פרטני.

גילה גמליאל: כמובן המרכיב היותר מהותי שאנחנו תמיד מדברים עליו הוא השעות הנוספות.

גילה גמליאל: במרכיב השעות הנוספות, חלק מהפתרונות - - -

<מאירה בסוק: השכר כולל שעות נוספות.

גילה גמליאל: לגבי נושא של שעות נוספות, אני חייבת לומר שאני בזמנו ניסיתי להוביל – וכאן אולי אני באמת אצטרך את עזרתכם ותסייעו לי לבצע את השינויים הדרמטיים שצריכים לעשות על מנת לסייע גם בהיבט השוויון המגדרי – עניין של הכרה של חלק, לא דיברנו על סכום משמעותי כי על זה נשב וננסה להגיע להבנות עם אגף התקציבים, מהשעות של עבודה מן הבית.

גילה גמליאל: אני רואה שזוגות, וזה בא לידי ביטוי אצל הורים באופן כללי, שכאשר הילדים הולכים לישון אחרי 8:30, אפשר היום עם כל הטכנולוגיה המתקדמת לחזור להמשך עבודה.

איתן ברושי: את מתכוונת 8:30 בבוקר?

גילה גמליאל: 8:30 בערב.

גילה גמליאל: אפשר לבצע השלמות בעבודה.

איתן ברושי: יחזרו למשרד בלילה?

<קריאה: לא.

<קריאה: היא אומרת שאפשר לעבוד מהבית.

גילה גמליאל: אפשר לעבוד מהבית.

איתן ברושי: מי מפריע לזה גם היום?

גילה גמליאל: היום זה לא מוכר.

גילה גמליאל: לא משלמים על זה.

<מאירה בסוק: חוץ מאשר במשרד המשפטים.

<קריאה: משרד מאוד נשי.

מיקי לוי: כי זה נורא קל.

מיקי לוי: לוקחים את תיקי התביעה הביתה ומגישים כתבי אישום.

איתן ברושי: המורים יבקשו על בדיקת בחינות.

<קריאה: למה לא?

איתן ברושי: אני בעד, אבל כדאי לזכור את זה.

איתן ברושי: המורים עובדים גם בלילה ואף פעם לא קיבלו על זה תגמול.

<קריאה: היום הם צריכים להישאר בבית הספר עוד שעות.

<קריאה: בבית הספר עשו מהלך הפוך.

גילה גמליאל: אני אומרת שוב.

גילה גמליאל: אנחנו מסתכלים על המכלול.

גילה גמליאל: אין מה לעשות, זה לא בהכרח אדם שיושב במקום עבודתו במשך 15 שעות והוא יותר יעיל מעובדים שעובדים את השעות המותרות בחוק ללא שעות נוספות עם השלמה חלקית במידת הצורך מהבית.

גילה גמליאל: צריך גם לפתח, כבוד היושב-ראש, איזשהו מרכיב בשכר.

גילה גמליאל: אנחנו צריכים לבדוק, אולי המרכיבים לא רלוונטיים ביכולת היום בהתאמה של שילוב קריירה בהורות של הורים בעבודה.

גילה גמליאל: מרכיב של תפוקת עבודה אישית צריך להיות גם חלק מהמרכיבים של השכר ולא רק עבודות נוספות.

גילה גמליאל: הדברים האלה בהחלט יכולים להיות שינוי מהפכני כולל והוא בהחלט יכול להיות כתהליך פיילוט נרחב שאנחנו נוכל לתת לו מענה.

גילה גמליאל: אני מאמינה שעם שיח טוב עם אגף התקציבים אפשר יהיה לנסות לממש את זה.

גילה גמליאל: זה דבר שבעיני יכול לתת את המענה והפתרון לצמצם פערי השכר.

גילה גמליאל: אנחנו נבחן את זה בצמוד, תלוו את זה אתי במקביל, ונראה איך אפשר לקדם את זה.

גילה גמליאל: אנחנו עשינו לכם חלוקה לפי התחומים.

גילה גמליאל: יש את התחום של האזרחים הוותיקים.

גילה גמליאל: אנחנו מדברים באופן כללי על שיפור האיכות ורמת החיים של האזרחים הוותיקים, למסד את הקשר הבין דורי בין הצעירים לבין האזרחים הוותיקים וכמובן כל העניין של טיפול באיכות החיים של ניצולי השואה.

גילה גמליאל: סך התקציב לשנת 2014 היה 73 אלף שקלים והוא כלל גם פרויקטים, גם שכר וגם תמיכות ותפעול.

גילה גמליאל: במשרד מועסקות 24 נשים מתוך ארבעים תקנים ויש סטודנטית אחת מתוך שישה סטודנטים ושתי בנות שירות לאומי.

גילה גמליאל: מתוך ארבע משרות בדרג בכיר יש עובדת אחת שהיא ברמת סמנכ"ל.

גילה גמליאל: סך תקציב המשרד נבחן מגדרית, כפי שאמרנו קודם, הוא מאה אחוזים ולא ארבעים אחוזים כפי שהתבקש על ידי החלטה על מנת לשמש את המודל באופן כללי.

גילה גמליאל: אפשר להעביר שקף.

גילה גמליאל: אני חייבת לציין שהשקפים גרועים.

גילה גמליאל: אי אפשר לראות שום דבר.

גילה גמליאל: זה מתאים לי לפרזנטציה אבל הייתם צריכים לעשות את החלוקה הרבה יותר טובה.

גילה גמליאל: באופן כללי יש חלוקה שמראה באופן כללי את החלק של הגברים לעומת החלק של הנשים מתוך סך העלויות.

גילה גמליאל: אני יכולה להראות לדוגמה מיזמים ותראו היכן הכסף עובר.

משה גפני: גילה, את צריכה לקצר כי אני רוצה לאפשר לחברי הכנסת לשאול שאלות.

גילה גמליאל: בסדר.

גילה גמליאל: בעיקרון יש לכם פרזנטציה שאפשר לחלק לכם אותה.

גילה גמליאל: התפלגות מגדרית של השתתפות בפרויקטים של המשרדים בעניין של הטיפול באזרחים.

גילה גמליאל: אנחנו רואים שסך הכול מתוכם הנשים הן רוב אלה שנהנות מהמכלול והמרקם של המיזמים.

גילה גמליאל: אפשר לטעון מפאת העובדה אולי שנשים חיות יותר ותוחלת החיים שלהן יותר גבוהה אצל נשים.

עאידה תומא סלימאן: הן גם מתפתחות יותר.

משה גפני: תודה רבה.

משה גפני: אני אאפשר לחברי הכנסת לשאול.

גילה גמליאל: רציתי לדבר גם על המיעוטים.

משה גפני: לא נוכל להספיק את הכול.

משה גפני: אני רוצה לברך את המנכ"ל שלא בירכתי אותו בתחילת הישיבה.

משה גפני: אבי כהן, המנכ"ל שלך שהוא איש רציני וכנראה גם עושה עבודה טובה.

משה גפני: אנחנו נעקוב אחריך אבל לפי העבר הוא בסדר גמור.

גילה גמליאל: שתדעו, הוא בוגר של פרויקט עתידים, הוא יליד בית שמש, יש לו שישה ילדים כך שהוא משלב הורות וקריירה, וגם הוא מצטיין בכל העמדות שהיה בהן עד היום.

גילה גמליאל: מפאת העובדה שהוא גם עבר את המסלול לאורך כל הדרך במשרדי הממשלה השונים עד שהוא הגיע לתפקיד של סמנכ"ל במשרד הכלכלה, אני חייבת לציין שהמודל שלו מבחינתי, אנחנו מתכוונים להוביל כמה שיותר מודלים כאלה עבור נשים במגזר הציבורי, מפאת אותה מצוקה של ייצוג של נשים בדרגים האלה.

גילה גמליאל: ככל שיהיו יותר פרויקטים, כמו פרויקט עתידים, של נשים בתוך המסלול במגזר הציבורי, זה ייתן יותר פלטפורמה ויהיה אפשר לקחת נשים מצוינות לתפקידים השונים.

משה גפני: תודה.

משה גפני: בירכתי את אבי כהן.

משה גפני: שנית, אני רוצה להגיד לך שאני משבח את הדרך שאת הולכת בה.

משה גפני: אני חושב שצריך מאוד לחשוב על השכר הבסיסי של נשים.

משה גפני: לפי דעתי גם שם יש תקלות.

משה גפני: צריך לבחון את זה וזאת פעם ראשונה שבוחנים את זה באופן אמיתי ולא מדברים רק בסיסמאות.

משה גפני: הנושא הזה שנשים תוכלנה לעבוד מהבית בעבודות שזה אפשרי, צריך לעשות את זה.

משה גפני: אפשר לעשות על זה מעקב.

משה גפני: אם מובילים את העניין הזה שנשים תוכלנה לעבוד מהבית, זה הולך לשנות די דרמטי את הנושא של השכר שלהן וכמובן את כל הדברים האחרים שנמצאים במרכיבי השכר.

משה גפני: אנחנו מדינה שאין בה שוויון בנושא של השכר של הנשים.

משה גפני: יש רק דבר אחד שאפשר להגיד כל הזמן, שאין לנו נשים ברשימה.

משה גפני: אם אנחנו לא היינו, אנשים היו מתביישים ללכת ברחוב.

איתן ברושי: אבל אפשר לתקן את זה.

משה גפני: לא.

משה גפני: אי אפשר לתקן את זה.

איתן ברושי: למה לא?

איתן ברושי: אנחנו גמישים.

משה גפני: אנחנו מתנדבים כדי להגן על הבושה של מדינת ישראל.

משה גפני: במקום לדבר על הדברים האמיתיים שנשים מופלות כאן לרעה, מדברים על יהדות התורה.

משה גפני: בסדר.

משה גפני: אנחנו מקבלים את זה באהבה.

משה גפני: אגב, האפליה של הנשים היא אפליה גם של נשים חרדיות.

גילה גמליאל: נכון.

עאידה תומא סלימאן: אם אתם משנים את זה, לא יישאר תירוץ.

משה גפני: נכון.

משה גפני: לא יהיה תירוץ.

עאידה תומא סלימאן: אם יהיה ייצוג, במה יתלו את האשמה?

משה גפני: בדיוק.

משה גפני: בכל ההרצאות שלי כשאני מדבר על הדבר הזה, אני אומר מזל שאנחנו נמצאים.

משה גפני: יש את מי להאשים כל הזמן.

משה גפני: בסדר, לא חשוב.

משה גפני: אני שמח שחשפת באופן דרמטי את הבעיה הזאת שהיא בעיה שהיא בושה למדינת ישראל.

משה גפני: בושה.

משה גפני: חבר הכנסת איתן ברושי.

איתן ברושי: אני לא רוצה לתת ציונים לאף אחד, אבל זאת המדינה שחלק מאתנו כבר הרבה זמן מטפלים בזה.

איתן ברושי: אני מקווה שבאמת השרה תוכל לקדם את הנושא.

איתן ברושי: אחרי ששמעתי את השרה, אני מבין שיש שתי נקודות אותן אני מבין והן לא חדשות.

איתן ברושי: הנקודה הראשונה היא פערי השכר והשנייה, פערים בפרופורציה בין גברים ונשים ובין ערבים ואחרים.

גילה גמליאל: והחרדים.

איתן ברושי: במשך שנה שימשתי כמנכ"ל משרד ממשלתי, משרד המדע, התרבות והספורט, הייתי המנכ"ל של אופיר פינס עד שהוא ברחב ואחר כך הייתי לבד לתקופה מסוימת.

איתן ברושי: למדתי אז שהצלחתי להגדיל את המנגנון עם הטבות שהיו למגזר הלא יהודי על ידי כך – ועכשיו אני אומר גם לנשים – שאם האוצר רוצה לעזור ולתת גם מעל לתקן, כדי לאפשר העדפה בקליטה ואחר כך זה מתיישב עם קיזוזים ועם סיום תקופות.

איתן ברושי: אני מדבר עכשיו על המספרים.

איתן ברושי: אני הצלחתי להגדיל את הפרופורציה של ערבים במשרד על ידי זה שקיבלתי אישור לקחת מעל התקן.

איתן ברושי: אותו דבר לגבי נשים.

איתן ברושי: צריך לתת פיתוי למשרדי ממשלה לקבל נשים, ויש רבות שהן משכילות וטובות, ועל ידי כך שאתה מגדיל את התקנים, זה די דומה למה שעשינו.

משה גפני: אבל לא זאת הבעיה.

איתן ברושי: יש שתי בעיות.

איתן ברושי: האחת היא של פרופורציות בין גברים ונשים והשכר והשנייה בין ערבים ויהודים.

איתן ברושי: אני אומר שחסרים כאן צעדים, וזה לא הזמן ולשם כך יש למשרד מנכ"ל, וצרי להיכנס לפירוט ולתת ביטוי.

איתן ברושי: אני אומר גם ליעל שאומרים עליך מלים טובות.

איתן ברושי: אם אתה אומר שיש עדיפות, תראה למה אתה מתכוון.

איתן ברושי: אם אלה רק דיבורים, אין מסים על מלים.

איתן ברושי: אם אתה מתכוון באמת, תעשה את זה.

איתן ברושי: ממענק לאזורי עימות דרך עידוד השקעות הון ודרך עידוד לכניסת נשים לשירות הציבורי או לכל מקום אחר.

איתן ברושי: גם בשכר.

איתן ברושי: דבר שני.

איתן ברושי: השרה, אני חושב שהשאלה של עבודת האישה ונשים היא לא רק עבודה מהבית אלא גם היכולת לחזק את הבית.

איתן ברושי: כאן השאלה של תקציבים של הגיל הרך.

איתן ברושי: יושב כאן טרכטנברג.

איתן ברושי: זאת שאלה מערכתית והיא לא רק שאלה של גודל המשכורת כי יש מקומות שהמשכורת דומה או נמוכה מהעלות של הטיפול ואני לא רוצה להרחיב.

איתן ברושי: בעצם הגיע הזמן להעביר את זה למשרד החינוך.

גילה גמליאל: לא מזמן אמרתי את זה בישיבת ממשלה.

איתן ברושי: ההבדל הוא שאת עכשיו בממשלה ואת לא אומרת אלא עושה.

איתן ברושי: אנחנו מדברים.

איתן ברושי: אני אומר שצריך לתת טיפול מערכתי לנקודה ולכן שאלתי, כמו שהיה ראש רשות, לגבי השלטון המקומי כי באיזשהו מקום הדברים דומים.

איתן ברושי: צריכה להיות החלטה שדירקטוריון הוא לא פחות מארבעים אחוזים, ועד מנהל של מכללה או אוניברסיטה לא פחות מאחוז מסוים.

איתן ברושי: עכשיו כאשר יש שוויון ואפילו יותר בלימודים האקדמיים, זה יבוא לידי ביטוי במועמדים כי כמעט לכל תפקיד צריך סף של השכלה אקדמאית וכאן לא תהיה בעיה.

איתן ברושי: לכן יש כאן גם אכיפה, גם חקיקה, גם הטבות וגם ניצול הזדמנויות.

איתן ברושי: צריכה להיות תכנית.

איתן ברושי: עם כל הכבוד, ועדת הכספים צריכה להגיד לשרים שיציגו יעדים כמותיים עד מתי, כמה זמן זה לוקח, מי אחראי, איך בודקים תוצאות.

משה גפני: לכן בחרנו שרה שתטפל בזה.

איתן ברושי: אני מציע לנקוט בצעדים יותר מעשיים.

איתן ברושי: דבר שני ואחרון.

איתן ברושי: אני לא הבנתי את כל התחומים אבל אם אני מבין נכון, האחריות שלך היא גם על התחום של ההתנדבות והמתנדבים.

איתן ברושי: אם לא, אני מציע שתיקחי את זה עליך.

איתן ברושי: אני לא יודע באיזה מקום זה אבל חלק מהשאלה של הטיפול בנושאים שאת מטפלת בהם, כולל האזרחים הוותיקים והגמלאים, קשור גם ביכולת ההתגייסות של החברה ובמאמץ של המגזר השלישי והמתנדבים.

איתן ברושי: את המגזר השלישי צריך להקים מחדש.

איתן ברושי: המדינה הפכה את המגזר השלישי לעובדי מדינה.

איתן ברושי: המשכורות חורגות מכללי עובדי המדינה אבל האחריות שמוטלת על המגזר השלישי היא אחריות שבעבר המדינה נקטה ואני חושב שזה מחייב בחינה.

איתן ברושי: אם את רוצה לדבר על החוסן החברתי ועל היכולת למתן תשובות ושירותים לאוכלוסייה, כדאי להיכנס.

איתן ברושי: אם אין מישהו אחר, תעשי את זה את.

איתן ברושי: כדי להיכנס לשאלת המגזר השלישי וההתנדבות בחברה הישראלית.

איתן ברושי: אני אפילו מוכן להיות שותף למה שתרצי

משה גפני: נכון.

משה גפני: אני מסכים אתך.

משה גפני: חבר הכנסת מנואל טרכטנברג.

מנואל טרכטנברג: אני רוצה לברך את השרה גילה גמליאל על הובלת התחום החשוב הזה.

מנואל טרכטנברג: מזה שנים רבות יש לנו ממשקים רבים.

מנואל טרכטנברג: כל פעם, בכל תפקיד שעשית, אני מוכרח להגיד השרה גמליאל שאת נושאת דגל נכון, דגל חברתי עם ראייה עתידית.

מנואל טרכטנברג: באמת יישר כוח.

גילה גמליאל: תודה רבה.

מיקי לוי: מה יישאר לי להגיד?

מיקי לוי: אני אגיד שאני מצטרף לדברי השניים.

מנואל טרכטנברג: צריכה להיות איזושהי פרספקטיבה יותר רחבה לנושא שאת מובילה עכשיו.

מנואל טרכטנברג: בעצם אנחנו נמצאים בשלבי הגל הראשון של המהפכה של כניסת נשים לשוק העבודה, נקרא לה מהפכה כמותית.

מנואל טרכטנברג: אנחנו נמצאים בתחילתה של המהפכה השנייה שהיא סגירת הפער האיכותי.

מנואל טרכטנברג: יש כמות ויש איכות.

מנואל טרכטנברג: מדינת ישראל היא בין המדינות המובילות במדינות ה-OECD מבחינת שיעור השתתפות של נשים בשוק העבודה.

מנואל טרכטנברג: מדהים.

מנואל טרכטנברג: זה לא נכון במגזר הערבי אבל במגזר היהודי, כן.

מנואל טרכטנברג: אבל פערי השכר וכולי וכל מה שתיארת - - -

משה גפני: במגזר הערבי, גם אנחנו אשמים.

מנואל טרכטנברג: נכון.

משה גפני: אין לך תחבורה.

מנואל טרכטנברג: נכון מאוד.

מנואל טרכטנברג: את הצגת את פערי השכר וצריך לומר שפערי השכר הם סימפטום או סיכום כללי של שורה של בעיות יסוד שיש מאחוריהם, ונגעת בחלק מהם.

מנואל טרכטנברג: העניין של שילוב בין הורות וקריירה, הנושא הזה ממשיך להיות נושא מרכזי.

מנואל טרכטנברג: צריך לקרוא לילד בשמו.

מנואל טרכטנברג: שם יש המון עבודה שצריך לעשות.

מנואל טרכטנברג: אני מוביל כיום בכנסת – והיושב-ראש יודע זאת – מהלך להקמת הרשות לגיל הרך, כלומר, מלידה עד גיל שש.

מנואל טרכטנברג: אני אומר לך שזה הדבר הקריטי.

מנואל טרכטנברג: בסופו של יום, אם אני מסתכל על כל מה שמשפיע על שילוב נשים בדרגות בכירות, על קריירה, על פערי שכר ועל כל מה שדיברת עליו, בסוף זה זה.

מנואל טרכטנברג: אני חווה את זה כיום בבית, שלוש בנות, שתיים נשואות, שני נכדים ראשונים ואני רואה את זה, את הקושי האדיר של הדבר הזה.

מנואל טרכטנברג: לא אפרוס את כל העניין כאן אבל אני אומר לך, השרה, שזה נהדר שאת בתפקיד הזה.

מנואל טרכטנברג: אני רוצה שנשב ונשתף פעולה.

גילה גמליאל: אנחנו נשתף פעולה.

מנואל טרכטנברג: כי זה המהלך המרכזי.

מנואל טרכטנברג: אני מוביל את זה יחד עם אורלי לוי ואלי אלאלוף.

מנואל טרכטנברג: עוד שתי נקודות בקצרה.

מנואל טרכטנברג: הזכרת את האקדמיה.

מנואל טרכטנברג: כיושב-ראש ות"ת הובלתי את המהלך של הקמת הוועדה שהזכרת וכולי.

גילה גמליאל: נכון.

מנואל טרכטנברג: אני יכול לפרט אבל זה לא המקום ואין לנו זמן עכשיו.

מנואל טרכטנברג: רק לגבי הנתונים, הנתונים שהצגת הם מלפני שלוש שנים.

גילה גמליאל: אמרתי.

גילה גמליאל: אבל עדיין 29 אחוזים נשים בלבד.

מנואל טרכטנברג: מאז קרה הרבה.

מנואל טרכטנברג: אני אפרט ל אחר כך, אבל זאת לא הנקודה ולא באתי לשבח את העבר.

מנואל טרכטנברג: יש המון בעיות.

מנואל טרכטנברג: בין היתר מדובר על שילוב נשים בוועדות קידום וכל ועדה רלוונטית לכל מוסד.

מנואל טרכטנברג: אנחנו רואים שיש לזה השפעה אדירה כרול מודל, כמודלים לחיקוי, כי הן מבינות את הקשיים של נשים וכולי.

מנואל טרכטנברג: זאת אומרת, זה לא רק העניין של השכר.

מנואל טרכטנברג: בכל דרך שמשפיעה על תנאי העבודה, על ההתקדמות, בוועדות האלה, בצמתים האלה צריכות להיות נשים.

מנואל טרכטנברג: לעתים זה יותר חשוב מכל דבר אחר.

מנואל טרכטנברג: עידוד כניסת נשים לתחומים שעדיין סגורים.

מנואל טרכטנברג: כל פעם זה קורה, יש איזה ראש חץ ואז זה נפתח.

מנואל טרכטנברג: עדיין יש תחומים במדינת ישראל, בעיקר מה שנוגע למערכת הביטחון, וקראנו לאחרונה מה קורה במוסד ומה אחוז הנשים במוסד וכמה מהן בדרגות בכירות, שלא פורצים את תקרת הזכוכית ואין כל סיבה בעולם לכך.

מנואל טרכטנברג: אני אומר לך את זה מתוך הכרות של מערכות רבות.

מנואל טרכטנברג: לכן צריך להתמקד, קודם כל לאתר את אותם מקומות ולפרוץ את תקרת הזכוכית.

מנואל טרכטנברג: אנחנו אתך, אנחנו נשתף פעולה.

מנואל טרכטנברג: יישר כוח.

גילה גמליאל: אולי יש מקום שיעל תאמר מילה.

משה גפני: לפני כן.

משה גפני: חברת הכנסת עאידה תומא סלימאן.

עאידה תומא סלימאן: תודה רבה על הניתוח שהבאת בפנינו.

עאידה תומא סלימאן: את הבאת את נושא הגמלאים אבל נשאר הנושא של האוכלוסייה הערבית.

עאידה תומא סלימאן: אני בטוחה שנלמד את הנושא הזה ואני מאוד מקווה שנצליח לעשות זאת בישיבה שתתקיים אצלי בוועדה, אז נרד יותר לפרטים.

עאידה תומא סלימאן: אי אפשר לדבר על פערי שכר מבלי לדבר על פערי תעסוקה.

עאידה תומא סלימאן: בעצם הנשים הערביות, הבעיה העיקרית שלהן היא פערי התעסוקה.

גילה גמליאל: דיברתי על זה אתמול בישיבת הממשלה.

גילה גמליאל: חלק מהפרויקטים שלי, של ישראל דיגיטלית, דיברנו על כל נושא ההשכלה הגבוהה ואמרתי שהרבה נשים ערביות שהן כבר פורצות את הדרך והולכות ללמוד במוסדות להשכלה גבוהה ורוכשות השכלה, מרביתן מתועלות לחינוך, להוראה.

גילה גמליאל: נוצרה סיטואציה לפיה כמה אפשר לקלוט, יש מכסה מקסימלית.

גילה גמליאל: המכסה הסתיימה, אז יש נשים שכבר יצאו ללימודים וכבר רכשו השכלה גבוהה ואין להן מקום תעסוקה.

גילה גמליאל: אני אמרתי שאני מבקשת ממשרד החינוך, ובכלל ממשרד הכלכלה, שנבנה פלטפורמה של הכשרה, הסבה מקצועית לאותן נשים למקצועות שאפשר יהיה לשלב אותן במקומות תעסוקה וזה בהחלט יכול לסייע בנקודה עליה דיברת.

עאידה תומא סלימאן: אני חושבת שלמשרד שלך וגם לוועדה שתעקוב אחרי הנושא יש כוח אדיר אם נשתמש בו בצורה נכונה.

עאידה תומא סלימאן: בעצם אתם יכולים להיכנס לכל משרד ומשרד ולבדוק.

עאידה תומא סלימאן: הבעיות לא ייפתרו על ידי זה שרק נגיד הרשות לקידום מעמד האישה או המשרד עצמו ייתן פתרונות.

עאידה תומא סלימאן: הפתרונות חייבים להגיע מכלל המשרדים.

עאידה תומא סלימאן: צריך לחזק את הנשים גם בהסבה מקצועית אבל גם משרד החינוך יודע שמבחינת תקנים יש תת תקנים מבחינת החינוך הערבי.

עאידה תומא סלימאן: להוסיף תקנים, זה גם יפתור את הבעיה של התלמידים עצמם וגם יפתור את הבעיה של המורות עצמן.

עאידה תומא סלימאן: יש כל מיני פתרונות שאפשר לתת אבל צריך לקדם דרך המשרדים.

עאידה תומא סלימאן: אני הייתי רוצה לשמוע יותר גם לגבי תקציב הרשות אבל אנחנו כנראה נעשה זאת בוועדה לקידום מעמד האישה.

משה גפני: תודה רבה.

משה גפני: יעל מבורך, מבקשת השרה וגם אני שתגידי משפט.

<יעל מבורך: רק מילה.

<יעל מבורך: הרבה מהשיח כאן עסק בנושא של השכר, פערי השכר והעסקה במגזר הציבורי.

<יעל מבורך: אני דווקא רוצה לשים את הזרקור על משהו אחר וזה הכובע השני של המדינה שהיא קודם כל מספקת שירותים מעבר לזה שהיא גם מעסיק גדול במשק.

<יעל מבורך: היא מספקת שירותים, היא מספקת שירותי ביטחון, חינוך, תחבורה, רווחה ועוד ועוד שירותים.

<יעל מבורך: אם התקציב שלנו שמונח לפניכם עכשיו הוא סדר גודל של 330 מיליארד שקלים בשנה, היקף השכר שלנו הוא 120 מיליארד שקלים.

<יעל מבורך: כלומר, שני שלישים אחרים הם לפעילות.

<יעל מבורך: אני חושבת שהדבר המעניין לראות - וזאת באמת העבודה שהביא המשרד ומוביל עכשיו ורואים עבודה מאוד יפה שנוכל ליישם אותה בכל המשרדים האחרים, הניתוח שעשיתם על המשרד שלכם - זה לאן הולך הכסף של הפעילות.

<יעל מבורך: כשאנחנו אומרים שנעשה פעילות לאזרחים ותיקים למשל, רואים כאן את הניתוח נשים מול גברים.

<יעל מבורך: אני אקח את האנלוגיה הזאת למשרדים אחרים.

<יעל מבורך: כאשר מתכננים פעילות של תחבורה, קובעים את הקווים של התחבורה הציבורית, איזה שיקולים נלקחים בחשבון כאשר מקצים את התקציב הזה – סובסידיה לתחבורה ציבורית, למשרד החינוך, בהקצאה לבריאות, במשרד הכלכלה, בסיוע לעסקים קטנים ובינוניים, למה נשים לא ניגשות לקבל ולכן הן מקבלות חלק קטן מתוך תקציבי הסיוע לעסקים קטנים ובינוניים.

<יעל מבורך: הדבר הזה יכול לשפר את ההקצאה.

<יעל מבורך: הקושי הוא ביישום כי שוב, המלצות זה מאוד נחמד אבל הקושי הוא ביישום וכאן אני חושבת שלמשרד לשוויון חברתי יש תפקיד מאוד מאוד מרכזי ומאוד חשוב.

משה גפני: תודה.

משה גפני: לפני שאני מסכם את הדיון, אני רוצה שתדעי, גברתי השרה, את הדבר שכולם יודעים.

משה גפני: נשים חרדיות נמצאות בממוצע הרגיל.

משה גפני: זאת אומרת, אין פחות נשים חרדיות שיוצאות לעבודה.

גילה גמליאל: אפילו יותר.

משה גפני: אני לא יודע אם יותר.

משה גפני: לא משנה.

משה גפני: שתדעי שנשים חרדיות מקבלות שכר פחות ממקבילותיהן הנשים באותו מפעל ובאותו מקום.

משה גפני: הנשים החרדיות הן נשים שבויות.

משה גפני: כמה שאני מדבר על זה, אף אחד לא נגע בזה.

גילה גמליאל: אנחנו ניקח את זה.

משה גפני: אני מבקש ממך, במסגרת העבודה שאת עושה על כל המכלול הזה, למה יש קבוצת נשים בחברה הישראלית שהשכר שהיא מקבלת הוא פחות והן באותו תפקיד.

משה גפני: אני לא רוצה לנקוב בשמות של חברות.

משה גפני: לא מורות וגננות.

עאידה תומא סלימאן: הוועדה שלי מטפלת בזה.

גילה גמליאל: אנחנו ניקח את הנתונים מהוועדה ונראה איך אפשר לטפל בזה.

משה גפני: אני מאוד מבקש אם אפשר לבדוק גם את הנתון הזה.

משה גפני: דבר כזה לא יכול להיות.

משה גפני: לא רק שהנשים מקבלות שכר יותר נמוך מגברים אלא נשים חרדיות מקבלות פחות מנשים.

<מור שמגר: אני יושבת ראש פורום נשים בהתאחדות התעשיינים.

<מור שמגר: נראה לי שאני מייצגת כאן את הנשים שבמגזר הפרטי ואני חושבת שהוועדה עושה עבודה מדהימה, לפחות לפי מה ששמענו במשרד.

משה גפני: הוועדה, הכוונה לוועדה לקידום מעמד האישה.

<מור שמגר: גם וגם אתם.

<מור שמגר: עצם זה שעולה דיון כזה על ידי המשרד לשוויון חברתי ומגדרי וגם על ידי הוועדה עצמה.

<מור שמגר: אני חושבת שאם חבר הכנסת טרכטנברג דיבר על כך שצריך לקדם נשים וצריכה להיות נוכחות נשים בכל ועדות הקידום, עולים שני נושאים במגזר הפרטי.

<מור שמגר: הראשון הוא שוויון הזדמנויות וזה לא יכול ללכת בלי חקיקה, כמו הגדלת מספר שנים בדירקטוריונים והגדלת מספר נשים בכל מיני ועדות סטטוטוריות ציבוריות כאלה ואחרות שהן מחוץ למגזר הממשלתי.

<מור שמגר: אנחנו שותפות לתהליך שלכם.

משה גפני: תודה רבה.

משה גפני: חברת הכנסת אורלי לוי.

אורלי לוי אבקסיס: ממש בקצרה.

אורלי לוי אבקסיס: ראשית, אני באמת רוצה לברך את השרה ולברך אותה כפול.

אורלי לוי אבקסיס: ראשית, על הכניסה לתפקיד וגם על ההרחבה של התיק שנותן כאן עוד נקודה נוספת להסתכלות רב מערכתית, מעין תצ"א מלמעלה, כי לפעמים יש קווים מקבילים שכל אחד כאשר הוא מתעסק רק עם הנקודה בזמן שבו הוא נמצא ובמקום שבו הוא נמצא, אנחנו מאבדים את הנקודות המשיקות.

אורלי לוי אבקסיס: כאן אני חושבת שיש לך הזדמנות פז.

אורלי לוי אבקסיס: אני גם רוצה להכיר לך תודה על כך שבכנסת הקודמת נלחמנו יחד אולי כנציגות הנושא החברתי מתוך קואליציה שלא בדיוק הייתה חברתית, בואי נשים את זה על השולחן.

אורלי לוי אבקסיס: השרה הייתה מרכזת ועדת הכספים ואנחנו בוועדת העבודה והרווחה.

אורלי לוי אבקסיס: דנו לא מעט בדברים וגם הצלחנו למנוע חלק מהדברים.

אורלי לוי אבקסיס: אני באמת מאחלת לך הצלחה גם במאבק בתוך הקואליציה.

אורלי לוי אבקסיס: אני רוצה לומר עוד נקודה שחשוב מאוד לשים אותה על השולחן והיא תכף תידון גם בצורה זו או אחרת.

גילה גמליאל: עלית על נקודה מאוד מעניינת בנושא הצעירים לגבי ההון הפרטי.

גילה גמליאל: רציתי שניפגש אבל זה בלי קשר.

אורלי לוי אבקסיס: מצוין.

אורלי לוי אבקסיס: אני אשמח מאוד שתהיי חלק מאלה שמובילים את הקו הזה.

גילה גמליאל: זאת נקודה מאוד מעניינת.

אורלי לוי אבקסיס: אני רוצה להסב את תשומת לבך כי את מטפלת בנושא של המשרד לאזרחים ותיקים.

אורלי לוי אבקסיס: היום יש קבוצה מאוד גדולה שהיא תהיה האזרחים הוותיקים שלנו בעוד איקס שנים.

אורלי לוי אבקסיס: האנשים האלה נמצאים היום אולי במצב הביניים, בין הפנסיה התקציבית לפנסיה הצוברת.

אורלי לוי אבקסיס: הם לא יספיקו לצבור מספיק כסף עד תום התקופה.

אורלי לוי אבקסיס: הם הולכים להיות פנסיונרים עניים.

אורלי לוי אבקסיס: אנחנו מכוונים אותם לשם.

אורלי לוי אבקסיס: בדיון הבא נצמצם להם את הטבות המס לפנסיה כאילו כולם מתחילים מיום ראשון להרוויח שלושים ומשהו אלף שקלים כאשר אנחנו יודעים שרוב האוכלוסייה – כמה שנים ללימודים, אחר כך מתחילים להתבסס תוך כדי עבודה עד שמגיעים לדרגת שכר מסוימת והם צריכים למלא את אותה קופה ריקה שלא חסכו לה לפני כן.

אורלי לוי אבקסיס: אותם אנשים יידרשו גם בסוף התקופה לשכור דירה באופן פרטי כי היום אין להם את ההון העצמי.

אורלי לוי אבקסיס: סביר להניח שכאשר הם יגיעו לגיל הפנסיה בלי מספיק פנסיה צוברת ובלי משכנתא כי הם לא יכלו לקחת אותה בלי ההון העצמי, הם יצטרכו לקחת את כל כספי הפנסיה שלהם ולחפש מאיפה עוד להוסיף כדי לשכור דירה, כדי שתהיה להם קורת גג מעל הראש.

אורלי לוי אבקסיס: זה משהו שאנחנו צריכים לשים לב אליו.

אורלי לוי אבקסיס: אני מבקשת ממך גם להיכנס לתוך הנושא של צמצום הטבות המס לפנסיה.

אורלי לוי אבקסיס: צריך לראות איך אנחנו משפיעים, באיזו נקודת זמן ולא בצורה חותכת.

אורלי לוי אבקסיס: האם אותו אחד שנמצא היום במדרגת המס הזאת, האם זה באופן זמני, הוא נמצא רק בנקודת הזמן הזאת, האם אתמול הוא היה בנקודה אחרת ומחר-מחרתיים הוא יהיה בנקודת שפל, איך אנחנו דואגים לכך שאנחנו במו ידינו - בממשלה שמכריזה על עצמה שהיא יותר חברתית מקודמתה – יכולים למנוע איזושהי פעולה שתהפוך אותם להיות פנסיונרים הומלסים.

משה גפני: תודה רבה.

משה גפני: גברתי השרה, ברשותך, אני רוצה לסכם את הדיון.

משה גפני: אני שמח ואני חוזר על הברכות.

מיקי לוי: אני גם מצטרף אליך.

מיקי לוי: תראה, אני חוסך את הזמן.

משה גפני: אני מדבר גם בשם מיקי לוי.

משה גפני: אנחנו חוזרים ומברכים אותך.

משה גפני: אנחנו שמחים על כך שאת משמשת כשרה, במיוחד בנושא שעלה עכשיו לדיון.

משה גפני: אנחנו סבורים שיש כאן דבר שהוא שערורייתי מכל היבט אפשרי, הנושא של אפליית נשים בשכר וכל הנושאים שהועלו כאן.

משה גפני: אני שמח שאת לוקחת את העניין הזה וכי יש מיניסטריון שעוסק בעניין הזה, עם מנכ"ל, עם כל העובדים שעוסקים בנושא.

משה גפני: אנחנו שמחים שזה קורה.

משה גפני: אני חושב שהמסקנות יכולות להיות מאוד מעניינות.

משה גפני: בסופו של התהליך, גם של הבדיקה של כל הנושאים שעולים בבדיקות שלכם, צריך לתת גם את הפתרונות ולפי דעתי אפשר להגיע לפתרונות כי הם לא בשמים.

משה גפני: אפשר לעשות את זה כאן.

משה גפני: באמת היה מרתק כל העניין הזה על אף שחלק מהדברים אצלי הם לא חידושים בגלל השנים הרבות שאני כאן ואני מכיר את הנתונים האלה.

משה גפני: אני מודה לכם על הישיבה אתכם, על כך שנעתרתם לבקשתנו להגיע לישיבה.

משה גפני: אני מודה ליושבת ראש הוועדה לקידום מעמד האישה.

משה גפני: אני מודה לך אדוני המנכ"ל ולצוות המשרד.

משה גפני: אני מודה לחברי הכנסת.

משה גפני: תודה רבה.

משה גפני: אנחנו עוברים לסעיף הבא.